Χενρίκ Μιχιταριάν

Πρώτα χρόνια

Γεννήθηκε το 1989 στο Ερεβάν της Αρμενίας (τότε έδαφος της Σοβιετικής Ένωσης). Πατέρας του ήταν ο Αρμένιος διεθνής ποδοσφαιριστής Χαμλέτ Μικιταριάν που απεβίωσε το 1996 εξαιτίας όγκου στον εγκέφαλο, ενώ η μητέρα του είναι ρωσικής καταγωγής. Ο Μικιταριάν πέρασε ένα μέρος των παιδικών του χρόνων στη Γαλλία όπου αγωνιζόταν ο πατέρας του. Εκτός από τη μητρική του αρμενική, ο Μικιταριάν μιλάει ακόμη επτά γλώσσες, μεταξύ των οποίων ρωσικά (την οποία μιλάει με ευχέρεια κυρίως λόγω της Ρωσίδας γιαγιάς του και της παραμονής του σε ρωσόφωνη περιοχή της Ουκρανίας), ουκρανικά, αγγλικά, γαλλικά κ.ά.

Συλλογική καριέρα

Ξεκίνησε την καριέρα του στα τμήματα υποδομής της αρμενικής Πιουνίκ και σε ηλικία 17 ετών πραγματοποίησε το ντεμπούτο του στην επαγγελματική ομάδα. Ως ποδοσφαιριστής της Πιουνίκ πανηγύρισε τέσσερα συνεχόμενα πρωταθλήματα, ένα κύπελλο και δύο σούπερ καπ, μετρώντας 87 συμμετοχές και 35 γκολ σε όλες τις διοργανώσεις. 
Από το 2009 έως το 2013, αγωνιζόταν στο Πρωτάθλημα της Ουκρανίας, αρχικά για τη Μεταλλούργκ Ντονέτσκ και έπειτα για την Σαχτάρ Ντονέτσκ. Με τη φανέλα της Σαχτάρ κατέκτησε τρία συνεχόμενα νταμπλ και ένα Σούπερ Καπ Ουκρανίας κατά το 2012, ενώ τη σεζόν 2012/13 αναδείχτηκε πρώτος σκόρερ του πρωταθλήματος με 25 τέρματα. 
Τον Ιούλιο του 2013, μετά από εισήγηση του Γιούργκεν Κλοπ, η τότε φιναλίστ του Τσάμπιονς Λιγκ, Μπορούσια Ντόρτμουντ δαπάνησε το ποσό των 27,5 εκατομμυρίων ευρώ για να αποκτήσει τον Μιχιταριάν, προκειμένου να καλύψει το κενό που άφησε η αποχώρηση του Μάριο Γκέτσε. Παράλληλα, ο Μικιταριάν κατέστη η ακριβότερη μεταγραφή στην ιστορία του γερμανικού συλλόγου. Στη Ντόρτμουντ αγωνίστηκε μέχρι το 2016, πανηγυρίζοντας την κατάκτηση του Σούπερ Καπ Γερμανίας για το 2014 και καταγράφοντας 140 συμμετοχές και 41 γκολ σε όλες τις διοργανώσεις. 
Το καλοκαίρι του 2016 μετακινήθηκε στη Μάντσεστερ Γιουνάιτεντ, ενώ στις 22 Ιανουαρίου του 2018 υπέγραψε στην Άρσεναλ μετά από ανταλλαγή με τον Χιλιανό ακραίο επιθετικό Αλέξις Σάντσες. Το καλοκαίρι του 2019 παραχωρήθηκε δανεικός στη Ρόμα.

Εθνική Αρμενίας

Ο Μικιταριάν έκανε το ντεμπούτο του με την Εθνική Αρμενίας τον Ιανουάριο του 2007 σε φιλική αναμέτρηση με τον Παναμά, ενώ τον Μάρτιο του 2009 σημείωσε το πρώτο του τέρμα με το εθνόσημο στην εντός έδρας ισοπαλία (2-2) κόντρα στην Εσθονία για τα προκριματικά του Παγκοσμίου Κυπέλλου του 2010. 
Έως τώρα έχει συμμετάσχει σε 74 επίσημους αγώνες πετυχαίνοντας 25 γκολ, επίτευγμα που τον καθιστά πρώτο σκόρερ της Εθνικής του, ενώ θεωρείται ο καλύτερος σύγχρονος Αρμένιος ποδοσφαιριστής. Μέχρι στιγμής δεν έχει συμμετάσχει με την Αρμενία στα τελικά κάποιας μεγάλης διοργάνωσης, παρά μόνο σε φάσεις προκριματικών.

Διακρίσεις

Από το 2009 έως το 2017 (με εξαίρεση το 2010) ανακηρύσσεται ως ο Καλύτερος Αρμένιος Παίχτης της Χρονιάς, ενώ το 2012 αναδείχτηκε Καλύτερος Παίχτης του Ουκρανικού Πρωταθλήματος.Τη σεζόν 2012-13 αναδείχτηκε πρώτος σκόρερ του ουκρανικού πρωταθλήματος και παράλληλα συμπεριλήφθηκε στη λίστα με τους 100 Καλύτερους Ποδοσφαιριστές στην Ευρώπη. 
Το 2012, έγινε ο πρώτος Αρμένιος που βραβεύθηκε με το Star Award, το οποίο απονέμεται σε ποδοσφαιριστές που προέρχονται από τις χώρες της Βαλτικής και της Κοινοπολιτείας Ανεξάρτητων Κρατών, διάκριση που επανέλαβε και το 2013, κάτι το οποίο έχουν πετύχει κατά το παρελθόν ο Ουκρανός Αντρέι Σεβτσένκο (επίσης με δύο βραβεύσεις) και ο Ρώσος Αντρέι Αρσάβιν (με τρεις βραβεύσεις).
Το 2012, με αφορμή τους εορτασμούς για τη συμπλήρωση 2794 ετών από την ίδρυση του Ερεβάν, ανακηρύχθηκε επίτιμος δημότης της πόλης.